****Nei til fjerning av jernbanespor på Ålgårdbanen!****

Statens vegvesen la 30. januar 2019 fram et kart som viser mulige prosjekter som kan finansieres av en ny bompengering på Jæren. Et av disse mulige prosjektene er gang- og sykkelsti i traséen til Ålgårdbanen mellom Foss-Eikeland og Bråstein. Fjerning av skinner og sviller gjør en framtidig gjenåpning av Ålgårdbanen langt mindre sannsynlig, og vil i praksis slå beina under dresintilbudet mellom Figgjo og Foss-Eikeland.

Styringsgruppen for bompengeprosjektene består av politikere fra blant annet Klepp og Time kommuner og Statens vegvesen. Gang- og sykkelstien kan sees i sammenheng med vegprosjektet Tverrforbindelsen Foss-Eikeland – Bråstein. Bilvegen har, uten sammenligning forøvrig, en prislapp nærmest identisk med Jernbaneverket sitt offisielle prisanslag for gjenåpning av trafikk på Ålgårdbanen.

Det er gjenåpnet et titalls baner i Storbritannia de siste tiårene. Det er en tydelig erfaring derfra at baner som har fått ligge «i fred» uten store inngrep, har en større sjanse for å kunne gjenoppstå enn baner som er blitt fullstendig revet. Endres bruken for mye blir det i praksis vanskelig å tilbakeføre senere selv om behovet skulle være der.

En gjenåpnet Ålgårdbane vil redusere klimautslippene lokalt og bidra til at regionen når sine klimamål. En gjenåpnet Ålgårdbane ville fjernet mye trafikk fra veiene på Nord-Jæren/Jæren og redusert behovet for upopulære bompengeringer. Ikke minst vil den åpne opp for bygging på mer uproduktiv jord på Figgjo/Ålgård. Nå skal bilistene kanskje betale for rivning av banen. Dette er en bakvendt og lite framtidsrettet politikk!

*Vedtatt av årsmøtet i Rogaland SV 16. -17. februar 2019.*